
–	so zreteľom na článok 3 Zmluvy o Európskej únii (ďalej len „Zmluva o EÚ“) a články 4, 162, 174 až 178 a 349 Zmluvy o fungovaní Európskej únie,
–	so zreteľom na nariadenie Európskeho parlamentu a Rady (EÚ) 2021/1060 z 24. júna 2021, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde plus, Kohéznom fonde, Fonde na spravodlivú transformáciu a Európskom námornom, rybolovnom a akvakultúrnom fonde a rozpočtové pravidlá pre uvedené fondy, ako aj pre Fond pre azyl, migráciu a integráciu, Fond pre vnútornú bezpečnosť a Nástroj finančnej podpory na riadenie hraníc a vízovú politiku[footnoteRef:1], [1:  	Ú. v. EÚ L 231, 30.6.2021, s. 159.] 

–	so zreteľom na nariadenie Európskeho parlamentu a Rady (EÚ) 2021/1058 z 24. júna 2021 o Európskom fonde regionálneho rozvoja a Kohéznom fonde[footnoteRef:2], [2:  	Ú. v. EÚ L 231, 30.6.2021, s. 60.] 

–	so zreteľom na nariadenie Európskeho parlamentu a Rady (EÚ) 2021/1059 z 24. júna 2021 o osobitných ustanoveniach týkajúcich sa cieľa Európska územná spolupráca (Interreg) podporovaného z Európskeho fondu regionálneho rozvoja a vonkajších finančných nástrojov[footnoteRef:3], [3:  	Ú. v. EÚ L 231, 30.6.2021, s. 94.] 

–	so zreteľom na nariadenie Európskeho parlamentu a Rady (EÚ) 2022/562 zo 6. apríla 2022, ktorým sa menia nariadenia (EÚ) č. 1303/2013 a (EÚ) č. 223/2014, pokiaľ ide o Kohézne opatrenia na podporu utečencov v Európe (CARE)[footnoteRef:4], [4:  	Ú. v. EÚ L 109, 8.4.2022, s. 1.] 

–	so zreteľom na nariadenie Európskeho parlamentu a Rady (ES) č. 1082/2006 z 5. júla 2006 o Európskom zoskupení územnej spolupráce (EZÚS)[footnoteRef:5], [5:  	Ú. v. EÚ L 210, 31.7.2006, s. 19.] 

–	so zreteľom na návrh Komisie z 29. mája 2018 na nariadenie Európskeho parlamentu a Rady o mechanizme riešenia právnych a administratívnych prekážok v cezhraničnom kontexte (COM(2018)0373),
–	so zreteľom na oznámenie Komisie z 20. septembra 2017 s názvom Podpora rastu a súdržnosti v pohraničných regiónoch EÚ (COM(2017)0534),
–	so zreteľom na oznámenie Komisie z 3. apríla 2020 s názvom Usmernenia týkajúce sa núdzovej pomoci EÚ pri cezhraničnej spolupráci v oblasti zdravotnej starostlivosti v súvislosti s krízou vyvolanou ochorením COVID-19[footnoteRef:6], [6:  	Ú. v. EÚ C 111 I, 3.4.2020, s. 1.] 

–	so zreteľom na oznámenie Komisie z 30. septembra 2020 o vytvorení európskeho vzdelávacieho priestoru do roku 2025 (COM(2020)0625),
–	so zreteľom na svoje uznesenie z 15. septembra 2022 o hospodárskej, sociálnej a územnej súdržnosti v EÚ: ôsma správa o súdržnosti[footnoteRef:7], [7:  	Ú. v. EÚ C 125, 5.4.2023, s. 100.] 

–	so zreteľom na svoje uznesenie z 9. mája 2023 o úlohe politiky súdržnosti pri riešení viacrozmerných environmentálnych výziev v oblasti Stredozemného mora[footnoteRef:8], [8:  	Prijaté texty, P9_TA(2023)0133.] 

–	so zreteľom na svoje uznesenie z 13. marca 2018 o zaostávajúcich regiónoch v EÚ[footnoteRef:9], [9:  	Ú. v. EÚ C 162, 10.5.2019, s. 24.] 

–	so zreteľom na štúdiu s názvom EU lagging regions: state of play and future challenges (Zaostávajúce regióny EÚ: súčasný stav a budúce výzvy), ktorú uverejnilo generálne riaditeľstvo pre parlamentné výskumné služby 26. októbra 2020[footnoteRef:10], [10:  	Štúdia – EU lagging regions: state of play and future challenges, Európsky parlament, generálne riaditeľstvo pre parlamentné výskumné služby, september 2020.] 

–	so zreteľom na svoje uznesenie z 11. septembra 2018 o podpore rastu a súdržnosti v pohraničných regiónoch EÚ[footnoteRef:11], [11:  	Ú. v. EÚ C 433, 23.12.2019, s. 24.] 

–	so zreteľom na správu Medzivládneho panelu o zmene klímy z roku 2022 s názvom Climate Change 2022: Mitigation of Climate Change. Contribution of Working Group III to the Sixth Assessment Report of the Intergovernmental Panel on Climate Change[footnoteRef:12] (Zmena klímy 2022: Zmiernenie zmeny klímy. Príspevok pracovnej skupiny III k šiestej hodnotiacej správe Medzivládneho panelu o zmene klímy), [12:  	Medzivládny panel o zmene klímy, Climate Change 2022: Mitigation of Climate Change. Contribution of Working Group III to the Sixth Assessment Report of the Intergovernmental Panel on Climate Change (Shukla, P. R. a kol., ed.), Cambridge University Press, Cambridge, Spojené kráľovstvo a New York, NY, USA, 2022. ] 

–	so zreteľom na dohodu prijatú 12. decembra 2015 na 21. konferencii zmluvných strán Rámcového dohovoru OSN o zmene klímy (COP21) v Paríži (Parížska dohoda),
–	so zreteľom na závery Rady z 19. apríla 2021 o obnovenom partnerstve s južným susedstvom – nový program pre Stredozemie,
–	so zreteľom na uznesenie Európskeho výboru regiónov z 1. júla 2021 s názvom Vízia pre Európu: budúcnosť cezhraničnej spolupráce[footnoteRef:13], [13:  	Ú. v. EÚ C 440, 29.10.2021, s. 6.] 

–	so zreteľom na stanovisko Európskeho výboru regiónov z 8. februára 2017 s názvom Chýbajúce dopravné spojenia v pohraničných regiónoch[footnoteRef:14], [14:  	Ú. v. EÚ C 207, 30.6.2017, s. 19.] 

–	so zreteľom na článok 54 rokovacieho poriadku,
–	so zreteľom na správu Výboru pre regionálny rozvoj (A9-0415/2023),
A.	keďže cezhraničná spolupráca EÚ so susednými krajinami, či už na pozemných alebo námorných hraniciach, zahŕňajúca 184 regiónov, 33 krajín a 260 miliónov obyvateľov, má zásadný význam pre politiky EÚ;
B.	keďže v článku 8 Zmluvy o EÚ sa stanovuje, že „Únia by mala rozvíjať osobitné vzťahy so susednými krajinami s cieľom vytvoriť priestor prosperity a dobrého susedstva, ktorý je založený na hodnotách Únie a charakterizovaný blízkymi a mierovými vzťahmi založenými na spolupráci“,
C.	keďže cezhraničná spolupráca je pre kandidátske krajiny dôležitým krokom predvstupového procesu EÚ;
D.	keďže cezhraničná spolupráca prispieva k mieru a udržateľnému rozvoju pozdĺž vonkajších hraníc EÚ, podporuje demokratické reformy, dodržiavanie európskych hodnôt, hospodársky a sociálny rozvoj pohraničných oblastí vrátane ochrany životného prostredia, služieb verejného zdravia a opatrení v oblasti bezpečnosti a ochrany, prispieva k cieľom EÚ v oblasti inteligentnejšej, ekologickejšej a prepojenejšej EÚ a susedstva, ako aj k riešeniu regionálnych potrieb, pokiaľ ide o dobrú spoluprácu, správu vecí verejných a spoločné výzvy, pomáha podporovať vzájomné porozumenie a dôveru a prispieva k predchádzaniu budúcim konfliktom a vojnám prostredníctvom nástrojov, ako je program PEACE+;
E.	keďže súčasná geopolitická situácia opätovne potvrdzuje význam stability a demokratického rozvoja v krajinách a regiónoch pri vonkajších hraniciach EÚ;
F.	keďže pandémia ochorenia COVID-19, a najmä ruská útočná vojna voči Ukrajine mali hlboký vplyv na všetky programy cezhraničnej spolupráce podporované z nástroja európskeho susedstva (ENI-CBC), ktoré zahŕňajú Rusko a Bielorusko, s výrazným vplyvom na polovicu programov navrhovaných na obdobie 2021 – 2027; keďže politika súdržnosti môže cezhraničnej spolupráci pomôcť za predpokladu, že sa zachová jej strategický prístup a schváli sa spoľahlivý rozpočet;
G.	keďže únik mozgov neúmerne postihuje niektoré menej rozvinuté pohraničné regióny a ak sa nebude riešiť, bude mať dlhodobé negatívne účinky na budúcnosť EÚ;
H.	keďže v niektorých pohraničných regiónoch je vysoká miera emigrácie, ktorá sa týka najmä mladých ľudí a kvalifikovaných pracovníkov, čo preukazuje nedostatočný hospodársky rozvoj v týchto oblastiach; keďže cezhraničná spolupráca môže pomôcť pri vytváraní nových pracovných príležitostí a udržateľného hospodárskeho rozvoja;
I.	keďže krehká politická, hospodárska a bezpečnostná situácia v severnej Afrike a riadenie migračnej krízy zdôrazňujú potrebu spolupráce v oblasti Stredozemného mora;
J.	keďže pohraničné regióny sú často citlivé z hľadiska napätia a konfliktov a cezhraničná spolupráca a regionálna diplomacia majú pozitívny vplyv na predchádzanie sporom a možným krízam a ich riešenie;
Všeobecné úvahy o programoch Interreg NEXT
1.	víta zosúladenie programov Interreg NEXT s programami Interreg, pretože to má potenciál zjednodušiť postupy, posilniť synergie medzi programami a zvýšiť účinnosť európskych investícií; zdôrazňuje však potrebu jednoduchších postupov v rámci hodnotiacej fázy, ako aj fázy realizácie projektov so silnejším zameraním na kvantifikovateľné výsledky v prípade potreby a celkový vplyv na rozvoj regiónov a život občanov;
2.	zdôrazňuje, že miestne a regionálne orgány zohrávajú kľúčovú úlohu pri cezhraničnej spolupráci so susednými krajinami vďaka svojej znalosti geografickej, kultúrnej, jazykovej a spoločenskej situácie, príležitostí, obmedzení a spoločných výziev;
3.	zdôrazňuje význam cezhraničných projektov vrátane projektov „ľudia ľuďom“ z hľadiska zbližovania ľudí, a tým vzniku nového potenciálu pre udržateľný miestny rozvoj a cezhraničnú spoluprácu; zdôrazňuje význam cezhraničných investícií na posilnenie inovácií, transferu technológií, spoločných riešení a synergií medzi rôznymi programami, a tým aj na zvýšenie územnej súdržnosti presahujúcej administratívne hranice a posilnenie solidarity;
4.	zdôrazňuje, že pridelené finančné prostriedky na obdobie 2021 – 2027 nie sú ani zďaleka optimálne, a následne zdôrazňuje, že je dôležité posilniť financovanie týchto programov; víta väčšiu zodpovednosť tretích krajín za vymáhanie prostriedkov od príjemcov zo súkromného sektora; vyzdvihuje význam právneho štátu a rovnakých podmienok pre všetkých príjemcov, či už verejných alebo súkromných, a zdôrazňuje potrebu podporiť zapojenie súkromných investorov – popri verejných investíciách – do udržateľného rozvoja pohraničných regiónov a tretích krajín, a to sprístupnením väčšieho objemu finančných prostriedkov;
5.	víta možnosť riadiacich orgánov zasielať údaje Komisii elektronicky, ale zároveň poukazuje na to, že častejšie zasielanie údajov by nemalo viesť k väčšej byrokratizácii; zdôrazňuje preto význam interoperabilných systémov, ktoré by mohli automaticky zasielať údaje do spoločnej databázy, a podporuje Komisiu v ďalšom rozvoji spolupráce s tretími krajinami v tomto sektore;
6.	vyjadruje znepokojenie, že veľké infraštruktúrne projekty už nebudú podliehať schváleniu Komisie;
7.	víta zrušenie obmedzenia financovania veľkých infraštruktúrnych projektov zo strany EÚ a domnieva sa, že udržateľný rozvoj infraštruktúry prispieva k sociálno-ekonomickému rastu v cezhraničných regiónoch; zároveň zdôrazňuje potrebu zapojiť verejný aj súkromný sektor, čo by mohlo viesť k väčším inováciám a rozvoju infraštruktúry v odvetví energetiky, dopravy, komunikácií a digitalizácie;
8.	poukazuje na to, že hlavné výzvy, ktorým EÚ čelí, možno riešiť aj podporou cezhraničnej spolupráce medzi susednými regiónmi (napr. udržateľná budúcnosť Stredozemného mora, Čierneho mora, Baltského mora a iných morských oblastí; udržateľná budúcnosť Álp, Pyrenejí, Karpát a iných pohorí; udržateľná budúcnosť veľkých povodí Rýna, Dunaja, Másy atď.).
9.	zdôrazňuje, že cezhraničná spolupráca predstavuje dôležitú fázu predvstupového procesu do EÚ, ktorý nabáda kandidátske krajiny k výmene skúseností a spoznávaniu vnútorného fungovania EÚ; zdôrazňuje, že to pomáha priblížiť iniciatívy a ciele EÚ kandidátskym krajinám, vymieňať si skúsenosti a začať proces hospodárskej a sociálnej konvergencie; zdôrazňuje, že kandidátske krajiny, ktoré sa zapojili do cezhraničnej spolupráce, budú v čase pristúpenia k EÚ už oboznámené s programami a projektmi EÚ;
10.	zdôrazňuje kľúčovú úlohu cezhraničnej spolupráce pri udržateľnom riadení prírodných zdrojov a výziev súvisiacich so zmenou klímy vrátane prírodných katastrof, životného prostredia, biodiverzity a potravinovej bezpečnosti, ako aj ekosystémov v pohraničných oblastiach; v tejto súvislosti zdôrazňuje význam prevencie a rozvoja miestnych a regionálnych plánov opatrení na prispôsobenie sa zmene klímy naprieč hranicami; zdôrazňuje, že je potrebné zvýšiť úsilie v boji proti zmene klímy a posilniť zmierňovanie zmeny klímy najmä v týchto regiónoch s cieľom dosiahnuť súlad s klimatickými cieľmi EÚ;
11.	zdôrazňuje potenciál cezhraničnej spolupráce, najmä v redšie osídlených cezhraničných oblastiach, a to v oblastiach, ako sú energia z obnoviteľných zdrojov a obehové hospodárstvo, a vyzýva na lepšie využívanie existujúcich príležitostí na rozvoj udržateľného hospodárstva a kvalitných pracovných miest;
Cezhraničná spolupráca s východným susedstvom
12.	víta pozastavenie cezhraničnej spolupráce s Ruskom a Bieloruskom ako dôsledok ruskej útočnej vojny proti Ukrajine, ako aj presmerovanie finančných prostriedkov na Ukrajinu a do Moldavskej republiky, čo zásadne zmenilo európsku bezpečnostnú architektúru; zdôrazňuje preto potrebu spolupráce v oblasti bezpečnostnej politiky s cieľom dosiahnuť spoločné ciele spoľahlivého kolektívneho odrádzania a obrany v rámci cezhraničnej spolupráce;
13.	upozorňuje na zložitú situáciu v regiónoch so spoločnou hranicou s Ruskom a Bieloruskom po pozastavení cezhraničnej spolupráce s týmito krajinami a nabáda Komisiu, aby úzko spolupracovala s dotknutými členskými štátmi pri hľadaní udržateľných riešení sociálnych a hospodárskych problémov v týchto regiónoch;
14.	žiada, aby sa finančné prostriedky z cezhraničných programov použili na rozvoj udržateľnej dopravnej infraštruktúry vrátane výstavby železničných spojení a skladovacích zariadení v blízkosti hraníc EÚ s Ukrajinou a Moldavskou republikou s cieľom zefektívniť tok tovaru a obilnín, a zabezpečiť tak celosvetovú potravinovú bezpečnosť, prispieť k podpore rozvoja udržateľného hospodárstva v oboch krajinách a pomôcť členským štátom v prvej línii, ako aj Moldavsku a Ukrajine pri riešení týchto výziev;
15.	uznáva význam podpory miestnej a regionálnej kultúry, ochrany kultúrneho dedičstva a vzdelávacích a hospodárskych výmen medzi pohraničnými regiónmi s cieľom posilniť vzájomné pochopenie zvyklostí susedov a vytvoriť významné stimuly pre viacjazyčné vzdelávanie; zdôrazňuje význam inkluzívneho vzdelávania v súvislosti s demokratickými hodnotami a potrebu podporovať vyššiu kvalitu v tejto oblasti;
16.	vyzýva na podporu udržateľnejších infraštruktúrnych projektov, ktoré prispievajú k zlepšeniu prepojenosti cezhraničných regiónov, podpore mobility v týchto regiónoch a medzi nimi a zlepšeniu kvality života a príležitostí pre obyvateľov týchto regiónov, a takisto projektov zameraných na potrebu infraštruktúry;
17.	uznáva obrovské úsilie národných vlád, regionálnych a miestnych orgánov a občianskej spoločnosti v členských štátoch EÚ nachádzajúcich sa v blízkosti Ukrajiny, ako aj úsilie Moldavskej republiky o prijatie vysídlených Ukrajincov a riešenie všetkých výziev vyplývajúcich z ruskej útočnej vojny vrátane otázky obilia z Ukrajiny a nedostatočnej dopravnej infraštruktúry; v tejto súvislosti žiada, aby sa poskytla primeraná podpora, a to aj prostredníctvom programov cezhraničnej spolupráce, s cieľom uspokojiť vznikajúce potreby;
18.	zdôrazňuje, že hoci Moldavská republika nevedie otvorenú vojnu s Ruskom, takisto sa v nej nachádzajú konfliktné oblasti podporované Ruskom a prijala veľký počet ukrajinských utečencov, a že ukončenie obchodných vzťahov s Ruskom do veľkej miery ovplyvnilo hospodársku a sociálnu situáciu v Moldavsku; preto zdôrazňuje, že spoľahlivé investície a otvorený trh sú veľmi potrebné a že spoločné projekty sú viac než vítané vo všetkých hospodárskych a sociálnych oblastiach;
19.	je pobúrený stratou ľudských životov a ničením domovov a infraštruktúry na Ukrajine; zdôrazňuje aktívnu úlohu, ktorú by programy cezhraničnej spolupráce a Nový európsky Bauhaus mali zohrávať pri udržateľnej obnove po vojne, a naliehavú potrebu podporovať miestne a regionálne orgány na Ukrajine a zároveň ďalej pomáhať susedným regiónom a podporovať intenzívnejšiu spoluprácu;
20.	víta iniciatívu na začlenenie Ukrajiny do programu Európskej územnej spolupráce URBACT a pristúpenie Ukrajiny a Moldavskej republiky ako pozorovateľských členov Európskej siete na pozorovanie územného rozvoja a súdržnosti (ESPON);
21.	odsudzuje, že Rusko využíva svoje zdroje energie ako prostriedok politického a hospodárskeho nátlaku; žiada rýchle vyšetrovanie hospodárskej spolupráce s Ruskom v sektoroch energetiky niektorých členských štátov, ako aj ďalšie opatrenia na podporu udržateľných zdrojov energie a zvýšenie energetickej efektívnosti s cieľom znížiť závislosť od Ruska v tých členských štátoch, ktoré výrazne obmedzili spoluprácu s agresorom a boli ovplyvnené sankciami, vrátane susedných krajín;
22.	vyjadruje poľutovanie nad zvýšeným vplyvom Ruska v susedných krajinách, najmä prostredníctvom využívania manipulácie a dezinformácií v tradičných aj online sociálnych médiách, a vyzdvihuje význam posilnenej spolupráce s týmito krajinami, najmä v sektoroch vzdelávania a kultúry s cieľom informovať a vzdelávať občanov o demokratických hodnotách;
Spolupráca týkajúca sa morských oblastí
Oblasť Čierneho mora
23.	zdôrazňuje, že je dôležité poskytnúť programu väčšiu finančnú podporu vzhľadom na bezpečnostné výzvy v Čiernom mori, ktoré vyplývajú z ruských útokov a blokády morských prístavov a prístavov na Dunaji, ktorých účelom je zabrániť preprave obilia nevyhnutnej pre ukrajinské hospodárstvo; zdôrazňuje bezpečnostné riziko, ktoré tieto útoky predstavujú pre členské štáty hraničiace s Ukrajinou;
24.	zdôrazňuje potenciál čiernomorských zdrojov energie, ktoré môžu prispieť k udržateľnej energetickej budúcnosti aj v EÚ; zdôrazňuje, že napriek svojmu potenciálu zostávajú obnoviteľné zdroje energie vo veľkej miere nevyužité;
25.	domnieva sa, že program Interreg NEXT pre oblasť Čierneho mora by mal uľahčiť udržateľný hospodársky rozvoj a účinné riadenie spoločných zdrojov; 
26.	zdôrazňuje význam rozvoja udržateľného cestovného ruchu v pobrežných regiónoch Čierneho mora a zasadzuje sa za to, aby všetci zapojení aktéri zaujali zodpovedný prístup k ochrane životného prostredia;
27.	vyzýva, aby sa veľká pozornosť venovala najmä Čiernemu moru, posilnila sa regionálna spolupráca v záujme riešenia bezpečnostných otázok, a to aj tých, ktoré sa týkajú regionálnych konfliktov a energetickej bezpečnosti, a podporovali sa projekty na modernizáciu prístavov a súvisiacej infraštruktúry a zvýšenie ich spojení s existujúcimi dopravnými uzlami; vyzýva preto najmä na ich prepojenie s koridormi TEN-T;
28.	trvá na tom, aby sa prijala súdržná stratégia pre oblasť Čierneho mora a aby sa rozvíjali synergie s programom pre Dunaj na roky 2021 – 2027;
Oblasť Stredozemného mora
29.	zdôrazňuje význam silných hospodárskych a sociálnych partnerstiev s tretími krajinami z oblasti Stredozemného mora; víta, že rastie počet krajín, ktoré sa zúčastňujú na programoch Interreg Euro-MED 2021 – 2027;
30.	žiada koordinovanejšie a efektívnejšie využívanie existujúcich fondov v rámci súčasných sociálnych, klimatických a environmentálnych pravidiel s cieľom zvýšiť konkurencieschopnosť stredomorskej oblasti a zároveň podporiť potenciál energie z obnoviteľných zdrojov na pevnine a na mori;
31.	domnieva sa, že cezhraničné programy musia zohrávať aktívnu úlohu pri riešení spoločných bezpečnostných výziev a viesť k regionálnej stabilite;
32.	vyzýva na riadenie migračných tokov a boj proti neregulárnej migrácii a obchodovaniu s ľuďmi, a to aj tým, že sa budú financovať projekty zamerané na prijímanie a poskytovanie starostlivosti a odbornej prípravy migrantom s cieľom pomôcť im čeliť výzvam konkurenčného hospodárskeho prostredia a lepšie pochopiť a rešpektovať európske hodnoty pri súčasnej podpore inkluzívnosti na oboch stranách Stredozemného mora;
33.	uznáva kľúčovú úlohu výskumu a inovácií pri predchádzaní rizikám prírodných katastrof, udržateľnom hospodárení s vodami a znižovaní emisií CO2 a zdôrazňuje potrebu uprednostniť projekty, ktoré majú kvantifikovateľné ciele z hľadiska hospodárskeho, sociálneho a environmentálneho vplyvu; 
34.	zdôrazňuje, že napriek svojmu potenciálu zostávajú obnoviteľné zdroje energie vo veľkej miere nevyužité a že tento potenciál by sa mal stimulovať okrem iného aj zapojením MSP a spoločností so strednou trhovou kapitalizáciou;
35.	víta stratégiu pre morské oblasti WestMed v západnom Stredozemí a programy Interreg, ako je MARITTIMO, ako dobré príklady priamej a diverzifikovanej spolupráce, a to aj na regionálnej úrovni, so spoločnými cieľmi;
36.	víta pokrok dosiahnutý v rámci jadransko-iónskej makroregionálnej stratégie (EUSAIR), ktorá zmobilizovala členské krajiny a ich regióny, tretie krajiny a ich miestne orgány; považuje EUSAIR za úspešný príklad, keď sa Únia ukázala ako hnacia sila a vektor otvorenosti; trvá na tom, že tieto zásady a podobný spoločný prístup sa musia uplatňovať aj na ostatné oblasti Stredozemného mora;
37.	vyzýva Európsku radu, aby požiadala Komisiu, aby predložila podrobnú makroregionálnu stratégiu pre Stredozemie, v ktorej zohľadní svoj nový program pre Stredozemie, a najmä jeho oddiel 5 (Zelená transformácia: odolnosť voči zmene klímy, energetika a životné prostredie), a prijala ju; vyjadruje poľutovanie nad neustálym zhoršovaním stavu životného prostredia v celej oblasti Stredozemného mora, stratou biodiverzity a nárastom znečistenia ovzdušia a morí, najmä plastovým odpadom a odpadom z domácností, a žiada, aby sa týmto javom zabránilo, obmedzili sa a zvládli prostredníctvom podpory obehového hospodárstva;
Výzvy v oblasti cezhraničnej spolupráce
38.	konštatuje, že existencia rôznych právnych a inštitucionálnych rámcov vytvára ďalšie prekážky pri realizácii projektov, takže samotná realizácia projektov je problematická; pripomína, že administratívne postupy môžu byť zložité a zdĺhavé, čo môže miestne a regionálne orgány odrádzať od účasti na územnej spolupráci; vyzýva Komisiu, aby tieto postupy pomohla zjednodušiť tým, že zvýši ich prístupnosť a transparentnosť;
39.	konštatuje, že jazykové bariéry a kultúrne rozdiely sťažujú komunikáciu a môžu viesť k administratívnemu zaťaženiu, ktoré by sa malo prekonať vhodnými opatreniami;
40.	zdôrazňuje, že medzi jednotlivými štátmi existujú rozdiely, pokiaľ ide o právomoci orgánov, ako aj zmeny regionálnych orgánov, čo môže spôsobovať oneskorenia; domnieva sa, že by sa mal podporovať dialóg medzi miestnymi orgánmi a účasť občianskej spoločnosti na projektoch územnej spolupráce, a to so zapojením mimovládnych organizácií, sociálnych podnikov a iných zainteresovaných strán;
41.	zdôrazňuje potrebu rozvoja programov dlhodobej výmeny a podnikateľskej spolupráce medzi inštitúciami a podnikmi v cezhraničných regiónoch s cieľom podporiť udržateľný hospodársky rozvoj a posilniť administratívnu koordináciu medzi zúčastnenými štátmi ďalším rozvojom, reorganizáciou alebo v prípade potreby zriadením udržateľných funkčných štruktúr na cezhraničnú spoluprácu a siete;
42.	zdôrazňuje význam zriadenia systému krátkodobej a strednodobej medzikultúrnej výmeny na podporu učenia rozšírených jazykov, hlbšieho pochopenia regionálnych kultúr a uľahčenia spolupráce medzi cezhraničnými komunitami, pričom zdôrazňuje, že tento systém by mal zahŕňať aj podnikateľské a administratívne aspekty s cieľom stimulovať hospodársky a administratívny rozvoj;
43.	konštatuje potrebu prispôsobiť programy individuálnym potrebám a špecifikám každej zúčastnenej krajiny/regiónu; žiada, aby sa v tejto súvislosti vynaložilo väčšie úsilie;
44.	konštatuje, že pandémia ochorenia COVID-19 mala nepriaznivý vplyv na pohraničné regióny a ovplyvnila realizáciu súčasných programov a projektov;
45.	poukazuje na to, že nedostatok vhodnej dopravnej infraštruktúry a sietí, najmä pokiaľ ide o námornú a ostrovnú cezhraničnú spoluprácu, bráni obchodu a mobilite a komplikuje spoluprácu;
46.	poukazuje na osobitné výzvy námorných hraníc a potrebu ich uznania ako osobitných hraníc s vlastnými potrebami, najmä vzhľadom na jazykové a kultúrne rozdiely, administratívnu a právnu záťaž, sociálno-ekonomické rozdiely a environmentálne otázky;
Možnosti cezhraničnej spolupráce
47.	zdôrazňuje, že vzhľadom na viaceré krízy a konflikty si cezhraničná spolupráca so susednými krajinami vyžaduje investície do odolnosti krajín a spoločností a že priority partnerstva by mali prispieť k podstatnému zlepšeniu životných podmienok na oboch stranách hraníc, a to aj zabezpečením inkluzívneho udržateľného rozvoja, sociálnej spravodlivosti, pracovných príležitostí a hospodárskej prosperity;
48.	domnieva sa, že cezhraničná spolupráca môže významne prispieť k posilneniu miestnej a regionálnej demokracie a administratívnych kapacít partnerských krajín; zdôrazňuje význam európskych zoskupení územnej spolupráce (EZÚS), pokiaľ ide o uľahčenie a podporu územnej spolupráce, a to najmä v oblastiach riadenia cezhraničných dopravných služieb a nemocníc, vykonávania a riadenia cezhraničných rozvojových projektov a výmeny poznatkov a najlepších postupov;
49.	vyzdvihuje význam toho, aby cezhraničné programy EÚ zahrnuli kultúru ako dôležitý ukazovateľ regionálneho rozvoja, najmä v pohraničných oblastiach, kde ľudia žijúci na oboch stranách hranice pochádzajú z rovnakého kultúrneho a jazykového prostredia, s cieľom zabezpečiť živé regióny a zvýšiť ich atraktívnosť, posilniť kultúrne výmeny a podporiť rozmanitosť a solidaritu za hranicami EÚ;
50.	zdôrazňuje, že programy ponúkajú príležitosti na hĺbkový dialóg s rôznymi zainteresovanými stranami, okrem iného so zástupcami občianskej spoločnosti, miestnymi a regionálnymi orgánmi, akademickou obcou, občanmi, MVO a súkromným sektorom; vyzdvihuje najmä význam cezhraničných programov pre kandidátske krajiny EÚ, pretože miestnym a vnútroštátnym orgánom poskytujú príležitosť oboznámiť sa s právnymi predpismi EÚ;
51.	konštatuje, že cezhraničná spolupráca môže ďalej prispieť k zníženiu regionálnych rozdielov, podpore hospodárskeho a sociálneho rozvoja, uplatňovaniu hľadiska rodovej rovnosti, zamestnanosti, obchodu a územnej súdržnosti a zlepšeniu mobility ľudí a prepojenosti regiónov;
52.	zdôrazňuje význam cezhraničnej spolupráce pri digitalizácii a zdôrazňuje potrebu spoločných projektov týkajúcich sa digitálnej infraštruktúry, najmä vo verejných službách, s cieľom zabezpečiť koherentný a efektívny verejný sektor zameraný na potreby všetkých;
53.	zdôrazňuje, že EÚ a členské štáty by mali užšie spolupracovať so susednými krajinami v oblasti zdravotnej starostlivosti a pohotovostných služieb a posilniť kapacitu MSP a spoločností so strednou trhovou kapitalizáciou pôsobiť cezhranične;
54.	zdôrazňuje význam vytvárania sietí a referenčného porovnávania pri odstraňovaní prekážok cezhraničnej spolupráce a konštatuje, že by to malo umožniť lepšie využívanie nástrojov, ako sú EZÚS, nástroj integrovaných územných investícií a stratégia miestneho rozvoja vedeného komunitou;
55.	zdôrazňuje, že investície do kvalitných verejných služieb zohrávajú kľúčovú úlohu pri budovaní sociálnej odolnosti a zvládaní hospodárskych, zdravotných a sociálnych kríz;
56.	víta pokračujúci záväzok vlády Spojeného kráľovstva k programu PEACE, ktorý zohráva kľúčovú úlohu pri spolupráci medzi pohraničnými regiónmi Írska a Severným Írskom;
57.	zdôrazňuje kľúčovú úlohu, ktorú program PEACE PLUS zohráva pri udržiavaní dobrých susedských vzťahov v regiónoch a zabezpečovaní ich sociálno-ekonomického rozvoja;
Politické odporúčania
58.	odporúča väčšiu komplementárnosť medzi projektmi a zdôrazňuje potrebu súčinnosti s inými nástrojmi financovania EÚ, ktoré majú rovnaké geografické a tematické pokrytie, aby sa zabránilo dvojitému financovaniu; zdôrazňuje potrebu cielených programov počas programového obdobia 2021 – 2027 s cieľom jasne určiť požiadavky a priority, ktoré sú spoločné pre regióny na vonkajších hraniciach EÚ a ktoré dopĺňajú iné iniciatívy financované EÚ, ale neprekrývajú sa s nimi;
59.	domnieva sa, že by sa mala ďalej posilňovať úloha makroregionálnych stratégií EÚ pri riešení výziev týkajúcich sa pohraničných regiónov;
60.	odporúča, aby sa v oblasti cezhraničného riadenia vypracovala plne integrovaná stratégia infraštruktúry (cestnej, železničnej, vodohospodárskej) so zreteľom na cezhraničný región ako celok; zdôrazňuje význam rozvoja udržateľnejších riešení mobility naprieč cezhraničnými oblasťami, a to aj prostredníctvom politiky TEN-T; vyzýva Komisiu a členské štáty, aby podporovali inteligentnú mobilitu; 
61.	odporúča propagovať finančné nástroje EÚ s pridanou sociálnou a hospodárskou hodnotou s cieľom zvýšiť úroveň informovanosti o výhodách EÚ;
62.	vyzýva Komisiu, aby znížila byrokratickú záťaž, výrazne zjednodušila postupy a znížila prekážky súvisiace s rôznymi právnymi predpismi; trvá na tom, že by to malo umožniť uspokojiť skutočné potreby cezhraničných oblastí; zdôrazňuje, že udržateľný a inkluzívny rozvoj si vyžaduje opatrenia na všetkých úrovniach; výslovne uznáva, že je dôležité venovať pozornosť vidieckym oblastiam v cezhraničných regiónoch, keďže sú obzvlášť zasiahnuté demografickými výzvami;
63.	vyzýva na lepšiu koordináciu, dialóg a ďalšiu výmenu najlepších postupov medzi regiónmi a štátmi, napríklad prostredníctvom platformy ako INTERREG Europe; naliehavo vyzýva Komisiu a členské štáty, aby v tejto súvislosti posilnili spoluprácu, a vyzýva členské štáty, aby miestnym a regionálnym orgánom poskytli nástroje a zdroje, ktoré potrebujú na podporu ambicióznej cezhraničnej spolupráce; konštatuje, že verejné vzdelávacie a kultúrne služby by mali byť otvorené, prístupné a dostupné pre občanov z oboch strán hraníc;
64.	zdôrazňuje, že v súlade so zásadou partnerstva by regionálne a miestne orgány a zástupcovia občianskej spoločnosti a súkromného sektora mali byť od začiatku v čo najväčšej miere zapojení do prípravy a realizácie projektov; vyzýva Komisiu, aby zvážila poskytnutie technickej podpory miestnym a regionálnym orgánom v susedných krajinách s cieľom pomôcť im rozvíjať a realizovať projekty územnej spolupráce; ďalej žiada, aby sa v tejto súvislosti vypracovali usmernenia;
65.	vyzýva Komisiu, aby pokračovala v začleňovaní cieľov udržateľného rozvoja do budúcich akčných plánov cezhraničnej spolupráce, aby sa na žiadne miesto a na nikoho nezabudlo;
66.	vyzýva Komisiu, aby ďalej spolupracovala s partnerskými štátmi s cieľom podporovať cezhraničnú spoluprácu a zároveň v prípade potreby poskytovala know-how s cieľom pomôcť partnerským orgánom partnerských štátov a zlepšiť informácie, ktoré sa im poskytujú, pokiaľ ide o postupy a podmienky prístupu k financovaniu EÚ;
67.	žiada, aby sa zvýšil celkový rozpočet na cezhraničnú územnú spoluprácu;
68.	domnieva sa, že vytvorenie spoločných cezhraničných rád miestnych samospráv, ako napríklad rada zriadená medzi Rumunskom a Moldavskom na pomoc pri rozvoji spoločných projektov spoločného záujmu, by mohlo byť dobrým príkladom;
69.	podporuje úsilie priblížiť partnerské krajiny k EÚ, stimulovať vnútorné reformy a budovanie kapacít na miestnej a regionálnej úrovni a podporovať miestnu demokraciu, viacúrovňové riadenie a decentralizovanú spoluprácu, a to aj prostredníctvom spolupráce v rámci parlamentného zhromaždenia EuroNest a Konferencie regionálnych a miestnych orgánov krajín Východného partnerstva (CORLEAP) pre východné susedstvo a Európsko-stredomorského zhromaždenia regionálnych a miestnych samospráv (ARLEM) a Parlamentného zhromaždenia Únie pre Stredozemie (PA-UfM) pre južné susedstvo;
70.	zdôrazňuje, že je potrebné zintenzívniť úsilie a vyčleniť viac zdrojov na cezhraničné projekty zamerané na rozvoj infraštruktúry IT a rozšírenie prístupu k širokopásmovým sieťam s cieľom podporiť hospodársku a sociálnu spoluprácu medzi cezhraničnými regiónmi; zdôrazňuje kľúčovú úlohu, ktorú môžu technológie a inovácie vyvolané umelou inteligenciou zohrávať pri posilňovaní prepojení, podpore udržateľného rozvoja a zlepšovaní a zjednodušovaní administratívnych postupov;
71.	zdôrazňuje, že je dôležité identifikovať a zabrániť prekrývaniu projektov a zbytočným výdavkom medzi rôznymi európskymi programami a iniciatívami;
72.	odporúča vykonávať pravidelné hodnotenia projektov cezhraničnej spolupráce s cieľom zabezpečiť efektívne využívanie finančných zdrojov EÚ;
°
°     °
73.	poveruje svoju predsedníčku, aby postúpila toto uznesenie Európskej rade, Rade, Komisii, Európskemu hospodárskemu a sociálnemu výboru, Výboru regiónov a národným a regionálnym parlamentom členských štátov.

